Ma, drie seuns en oom sterf saamMartie de Klerk met haar drie seuns, Johan, Barend en Altus. Foto: Facebook Die Laerskool Pietersburg het Vrydag hartroerende foto’s op sy amptelike Facebook-blad gedeel van drie boeties, almal leerders van die skool, wat Donderdagaand saam met hul ma in ŉ motorongeluk gesterf het. Martie de Klerk (36) en haar drie seuns, Johan (10), Barend (8) en Altus (5), is Donderdagaand in ŉ ongeluk op die N1 dood toe hulle motor met ŉ vragmotor gebots het. Overvaal Stereo 96.1 berig Martie se swaer, Tobie Kritzinger (40) van Mookgophong (Naboomspruit), is ook in die ongeluk dood. Luidens die berig is die bestuurder van die vragmotor, wat se band na bewering gebars het, in die ongeluk beseer en na ŉ hospitaal geneem. Laerskool Pietersburg het Vrydag in ŉ kort verklaring die seuns en hul ma se dood bevestig. “Woorde is ontoereikend en skiet ver te kort waar ons as skoolgemeenskap pyn en hartseer ervaar met hierdie groot verlies – drie jong boeties en hul moeder aan die dood afgestaan. Ons opregte gebed is dat ons Hemelse Vader elkeen wat geraak is met hul afsterwe, deur Sy gees sal aanraak en volkome vertroosting vir elkeen sal bring,” lui die verklaring. Verskeie mense het boodskappe van medelye op sosiale media gedeel. Op Martie se heel laaste inskrywing wat sy op 28 Februarie op Facebook geplaas het, het iemand geskryf: “Ai Martie min het jy geweet hierdie woorde wat jy hier gelaat het, is so waar. Mag jy en jou pragtige drie seuns in vrede rus aan die voete van Jesus.”